Oficialusis leidinys L 308 , 18/11/1998 p. 0004 - 0011



Susitarimas tarp Europos bendrijos ir Gabono Respublikos dėl žvejybos prie Gabono krantų EUROPOS BENDRIJA, toliau – Bendrija, ir GABONO RESPUBLIKA, ATSIŽVELGDAMOS į bendradarbiavimo pagal Lomės konvenciją dvasią ir gerus bendradarbiavimo santykius tarp Bendrijos ir Gabono Respublikos; ATSIŽVELGDAMOS į Gabono Respublikos norą skatinti racionalų jos žuvininkystės išteklių naudojimą suintensyvinant bendradarbiavimą; PRISIMINDAMOS, kad, kalbant apie žvejybą jūroje, Gabono Respublikos suverenitetas ar jurisdikcija aprėpia iki 200 jūrmylių zoną nuo jo krantų; ATSIŽVELGDAMOS į abiejų Šalių pasirašytą Jungtinių Tautų jūrų teisės konvenciją; PATVIRTINDAMOS, kad pakrančių valstybės turi naudotis savo suvereniomis teisėmis jų jurisdikcijai priklausančiuose vandenyse naudoti, apsaugoti ir valdyti gyvuosius išteklius pagal tarptautinės teisės principus; NUSPRENDUSIOS grįsti savo santykius abipusio pasitikėjimo ir pagarbos viena kitos interesams jūrų žvejybos srityje dvasia, kurią puoselėja Lomės konvencija; NORĖDAMOS nustatyti sąlygas, reglamentuojančias veiklą, kurioje abi Šalys turi bendrų interesų, SUSITARĖ: 1 straipsnis Šio Susitarimo tikslas – nustatyti principus ir taisykles, kurios ateityje visais atžvilgiais reglamentuos laivų, plaukiojančių su Bendrijos valstybių narių vėliavomis, toliau – Bendrijos laivų, žvejybos veiklą Gabono Respublikos suverenumui ar jurisdikcijai priklausančiuose žūklės rajonuose, toliau – Gabono žvejybos zonoje. 2 straipsnis 1. Gabono Respublika įsipareigoja leisti Bendrijos laivams užsiimti žvejybos veikla savo žvejybos zonoje laikantis šio Susitarimo, visų pirma – jo priedo. 2. Žvejybos veiklai reglamentuojamai pagal šį Susitarimą galioja Gabono Respublikoje galiojantys įstatymai ir kiti teisės aktai. 3 straipsnis 1. Bendrija įsipareigoja imtis visų reikiamų priemonių užtikrinti, kad jos laivai laikytųsi šio Susitarimo nuostatų ir žvejybą Gabono žvejybos zonoje reglamentuojančių taisyklių ir reglamentų. 2. Gabono institucijos informuoja Europos Komisiją apie visus minėtų taisyklių ir reglamentų pakeitimus, prieš pradėdama juos taikyti. 3. Priemonės, kurių Gabono institucijos imasi žvejybai reguliuoti, siekdamos apsaugoti žuvininkystės išteklius, turi būti grindžiamos objektyviais ir moksliniais kriterijais. Jos taikomos nediskriminuojant Bendrijos laivų, nepažeidžiant tarp vieno geografinio regiono besivystančiųjų šalių sudarytų susitarimų, įskaitant abipusius susitarimus dėl žvejybos. 4 straipsnis 1. Žvejybos veikla Gabono žvejybos zonoje pagal šį Susitarimą leidžiama užsiimti tik tiems Bendrijos laivams, kurie turi Bendrijos prašymu Gabono institucijų išduotą žvejybos licenciją. 2. Gabono institucijos išduoda žvejybos licencijas šio Susitarimo protokole laivų kategorijoms nustatytose ribose. 3. Licencijos išduodamos atitinkamiems laivų savininkams sumokėjus mokestį. 4. Paraiškų licencijoms gauti teikimo procedūra, mokėtini mokesčiai ir mokėjimo tvarka pateikti priede. 5 straipsnis Susitariančios Šalys įsipareigoja tiesiogiai arba per tarptautines organizacijas koordinuoti savo pastangas, kad užtikrintų vidurio rytų Atlanto gyvųjų išteklių valdymą ir apsaugą ir padėtų su tuo susijusiems moksliniams tyrimams. 6 straipsnis Laivai, kuriems pagal šį Susitarimą leista žvejoti Gabono žvejybos zonoje, turi pateikti ataskaitas apie savo sugavimą Gabono institucijoms pagal priede pateiktas nuostatas. 7 straipsnis Už pagal 2 straipsnį suteikiamas žvejybos galimybes, Bendrija pagal prie šio Susitarimo pridedamame protokole nurodytas sąlygas ir tvarką suteikia finansinę pagalbą Gabono Respublikai, neapribodama Gabono Respublikai pagal Lomės konvenciją skirto finansavimo. 8 straipsnis Kilus bet kokiam ginčui dėl šio Susitarimo aiškinimo ar taikymo, Šalys rengia konsultacijas. 9 straipsnis Įkuriamas jungtinis komitetas, skirtas užtikrinti, kad šis Susitarimas būtų taikomas tinkamai. Komitetas bet kurios Susitariančiosios Šalies reikalavimu susirenka pakaitomis Gabono Respublikoje ir Bendrijoje. 10 straipsnis Jei Gabono institucijos dėl išteklių būklės pasikeitimų nuspręstų imtis žuvininkystės išteklių apsaugos priemonių, kurios turėtų įtakos Bendrijos laivų veiklai, Šalys turi konsultuotis, kad pritaikytų priedą ir protokolą. Tokios konsultacijos remiasi principu, kad dėl bet kokio žymaus protokole nustatytų žvejybos galimybių sumažinimo turi būti proporcingai sumažinta Bendrijos mokama finansinė kompensacija. 11 straipsnis Nė viena šio Susitarimo nuostata neturi įtakos ir jokiu būdu nepažeidžia kurios nors Šalies požiūrio į bet kokį dalyką, susijusį su Jūrų teise. 12 straipsnis Šis Susitarimas taikomas teritorijose, kuriose taikoma Europos bendrijos steigimo sutartis, toje sutartyje nustatytomis sąlygomis ir Gabono Respublikos teritorijoje. 13 straipsnis Protokolas ir priedas yra neatskiriama šio Susitarimo dalis. 14 straipsnis Šis Susitarimas sudaromas pradiniam penkerių metų laikotarpiui nuo jo įsigaliojimo dienos. Jei nė viena iš Šalių nenutrauks jo pranešusi apie tai prieš šešis mėnesius iki to penkerių metų laikotarpio pabaigos, jo galiojimas automatiškai pratęsiamas tolesniems dviejų metų laikotarpiams, nebent būtų denonsuotas pranešimu apie tai pateikiamu mažiausiai prieš tris mėnesius iki kiekvieno tokio dvejų metų laikotarpio pabaigos. Jei viena iš Šalių denonsuoja šį Susitarimą, Šalys pradeda derybas. Prieš pasibaigiant esamo protokolo galiojimo laikotarpiui Šalys pradeda derybas dėl susitarimo, kokie priedo ar protokolo pakeitimai ar papildymai reikalingi. 15 straipsnis Šis Susitarimas sudaromas dviem egzemplioriais danų, vokiečių, graikų, anglų, ispanų, suomių, prancūzų, italų, olandų, portugalų ir švedų kalbomis. Visi tekstai yra autentiški. Susitarimas įsigalioja jo pasirašymo dieną. Priimta Libervilyje, 1998 m. balandžio 1 d. Europos bendrijos vardu Gabono Respublikos vardu -------------------------------------------------- Protokolas nustatantis žvejybos galimybes ir finansinę kompensaciją, numatytas Europos bendrijos ir Gabono Respublikos Susitarime dėl žvejybos prie Gabono krantų 1 straipsnis Nuo Susitarimo įsigaliojimo ir trejų metų laikotarpiui žvejybos galimybės pagal Susitarimo 2 straipsnį yra tokios: - tunus žvejojantys seineriai-refrižeratoriai: 42 laivai, - vandens paviršiuje ūdomis žvejojantys laivai: 33 laivai. 2 straipsnis 1. Nustatoma 270000 ekiu dydžio metinė finansinė kompensacija, nurodyta Susitarimo 7 straipsnyje, ji turi būti sumokėta ne vėliau kaip iki kiekvienų metų gruodžio 31 d. 2. Finansinė kompensacija taikoma 9000 tonų tunų laimikiui, sužvejotam Gabono vandenyse per metus. Jei vidutinis tunų kiekis, kurį pagal šį Protokolą kiekvienais metais Gabono žvejybos zonoje sužvejoja Bendrijos laivai, viršija šį kiekį, finansinės kompensacijos dydis didinamas 50 ekiu už kiekvieną papildomą toną. 3. Finansinė kompensacija mokama į sąskaitą Nr. 47069 X, (jūrų žuvininkystė), Gabono Respublikos valstybės iždo vardu. 4. Kompensacijos panaudojimas yra Gabono Respublikos Vyriausybės išskirtinėje kompetencijoje. 3 straipsnis Protokole nurodytu laikotarpiu Bendrija skiria papildomą 1215000 ekiu sumą toliau nurodytoms priemonėms finansuoti, kuri paskirstoma taip: 1) 200000 ekiu mokslinėms ir techninėms programoms tam, kad būtų geriau išstudijuojama žuvininkystė ir gyvieji ištekliai Gabono žvejybos zonoje; 2) 455000 ekiu žvejybos zonų apsaugos ir stebėjimo projektui; 3) 355000 ekiu institucijų paramai, kuri skiriama už žuvininkystę atsakingam administracijos departamentui; 4) 105000 ekiu studijų stipendijoms ir praktiniams mokymo kursams įvairiose su žvejyba susijusiose mokslo, technikos ir ekonomikos srityse; 5) 50000 ekiu Gabono Respublikos įmokoms, skirtoms tarptautinėms žuvininkystės organizacijoms; 6) 50000 ekiu Gabono delegatų, dalyvaujančių tarptautiniuose susitikimuose žuvininkystės klausimais, išlaidoms kompensuoti. Šios priemonės nustatomos Gabono Respublikos ir Europos Komisijos kompetentingų valdžios institucijų savitarpio susitarimu. Visos nurodytos sumos mokamos į sąskaitą Nr. 47069 X, (jūrų žuvininkystė), išskyrus 4 ir 6 punktuose nurodytas sumas, kurios mokamos tada, kai yra panaudojamos. Praėjus trims mėnesiams po šio Protokolo metinių datos, už žuvininkystės reikalus atsakinga Gabono ministerija perduoda Europos Komisijos delegacijai Gabono Respublikoje kasmetinę ataskaitą apie šių priemonių įgyvendinimą ir pasiektus rezultatus. Komisija pasilieka teisę paprašyti Gabono ministerijos, atsakingos už žuvininkystės reikalus, pateikti papildomą informaciją apie šiuos rezultatus ir patikslinti susijusius mokėjimus, atsižvelgiant į priemonių faktinį įgyvendinimą. 4 straipsnis Jei Bendrija nesumoka 2 ir 3 straipsniuose numatytų mokesčių, šio Protokolo vykdymas gali būti laikinai sustabdomas. --------------------------------------------------